Polisiemanne in hof vir poging tot moord - Maroela Media
Polisiemanne in hof vir poging tot moord
Twee polisiekonstabels van die Noord-Kaap het Donderdag in die Galeshewe-landdroshof verskyn op aanklag van poging tot moord en diefstal.
Brig. Masebueng Mochologi-Maleeme, woordvoerder van die polisie, het gesê die saak teen konsts. Tshidiso Ambrose Bodigelo (34) en Makwadi Christopher Mashalane (33) is tot 9 April uitgestel wanneer hulle na verwagting om borg sal aansoek doen.
Volgens Mochologi-Maleeme het die konstabels en nog 'n persoon glo op 29 Maart na 'n Nigeriese man se huis gegaan. Die konstabels, wat aan diens was, het glo aan die Nigeriër gesê hulle deursoek die huis vir dwelms. Die beamptes het glo die klaer se selfoon en beursie gesteel en later twee onttrekkings by 'n OTM gemaak.
Die klaer het op 30 Maart 'n saak van diefstal by die polisie aanhangig gemaak. Die polisiebeamptes het glo dieselfde dag die klaer van sy fiets af gery waarna hy 'n saak van poging tot moord aanhangig gemaak het.